CELEX: C2005/106/33
Language: el
Date: 2005-04-30 00:00:00
Title: Υπόθεση C-97/05: Αίτηση εκδόσεως προδικαστικής αποφάσεως, υποβληθείσα με διάταξη του Verwaltungsgericht Darmstadt (Γερμανία) της 25ης Ιανουαρίου 2005 επί της υποθέσεως Mohamed Gattoussi κατά Stadt Rüsselsheim

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/17
            
         Αίτηση εκδόσεως προδικαστικής αποφάσεως, υποβληθείσα με διάταξη του Verwaltungsgericht Darmstadt (Γερμανία) της 25ης Ιανουαρίου 2005 επί της υποθέσεως Mohamed Gattoussi κατά Stadt Rüsselsheim
   (Υπόθεση C-97/05)
   (2005/C 106/33)
   Γλώσσα διαδικασίας: η γερμανική
   Με διάταξη της 25ης Ιανουαρίου 2005, η οποία περιήλθε στη Γραμματεία του Δικαστηρίου στις 23 Φεβρουαρίου 2005, το Verwaltungsgericht Darmstadt (Γερμανία), στο πλαίσιο της διαφοράς Mohamed Gattoussi κατά Stadt Rüsselsheim που εκκρεμεί ενώπιόν του, ζητεί από το Δικαστήριο των Ευρωπαϊκών Κοινοτήτων την έκδοση προδικαστικής αποφάσεως επί των ακόλουθων ερωτημάτων:
   
               1.
            
            
               Παράγει το άρθρο 64 της ευρωμεσογειακής συμφωνίας με την Τυνησία (ΕΕ L 97 της 30.03.1998) αποτελέσματα επί του δικαιώματος παραμονής;
               Σε περίπτωση καταφατικής απαντήσεως στο πρώτο ερώτημα:
            
         
               2.
            
            
               Μπορεί από την απαγόρευση δυσμενών διακρίσεων του άρθρου 64 της ευρωμεσογειακής συμφωνίας με την Τυνησία να συναχθεί ότι αποκλείεται η επιβολή χρονικών περιορισμών στο δικαίωμα παραμονής, εάν Τυνήσιος υπήκοος με άδεια εργασίας αορίστου χρόνου κατέχει πράγματι θέση εργασίας και έχει, κατά την έκδοση της αποφάσεως κατά τις διατάξεις περί αλλοδαπών, δικαίωμα παραμονής ορισμένου χρόνου;
               Σε περίπτωση καταφατικής απαντήσεως στο δεύτερο ερώτημα:
            
         
               3.
            
            
               Είναι δυνατόν η θέση του ενδιαφερομένου ως προς το δικαίωμα παραμονής, η οποία απορρέει από την απαγόρευση δυσμενών διακρίσεων του άρθρου 64 της ευρωμεσογειακής συμφωνίας με την Τυνησία, να καθορισθεί με γνώμονα χρονικό σημείο μεταγενέστερο της εκδόσεως της πράξεως που εισάγει, κατά τη νομοθεσία περί αλλοδαπών, χρονικό περιορισμό;
               Σε περίπτωση καταφατικής απαντήσεως στο τρίτο ερώτημα:
            
         
               4.
            
            
               Πρέπει, προς εξειδίκευση της επιφυλάξεως που αφορά την προστασία θεμιτού συμφέροντος του Κράτους, να λαμβάνονται υπόψη οι γενικές αρχές που έχουν διαμορφωθεί στο πλαίσιο του άρθρου 39, παράγραφος 3, ΕΚ;